《题丁适之菊庄》
元代·方回

令威旧主芙蓉城，上帝谓此职未清。敕赐别业非菽粟，屈餐陶未馀秋英。

菊庄先生拜新号，掌管黄花躬播耕。庄田庄屋几顷亩，庄官庄佃无姓名。

只如天随自荷锄，兼味佐以仙犬精。乃糇乃粮不过许，春苗夏叶俱可烹。

木兰坠露滋上池，亦复樽酒东篱倾。人爱热官我宁冷，粗有菊谱传诸生。

南阳月输三十斛，汝真粪土之朝荣。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。